11. klase

4. modulis: Uzplaukums digitālajā vidē

Tēma: Attiecības digitālajā pasaulē

2. nodarbība – Kāds es vēlos būt attiecībās digitālajā vidē?

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kādi ir plusi un mīnusi komunikācijai tiešsaistē;
* kādas ir digitālās draudzības robežas un iespējas;
* ka tikumi digitālajā vidē ir nepieciešami, un kādi tikumi tieši;
* kā izrādīt cilvēcīgumu un līdzjūtību realitātē un digitālajā vidē;
* kā uzlabot attiecības digitālajā vidē.

***Skolēnam pilnveidojas morālais ieradums***

* stiprināt draudzību un attiecības digitālajā vidē;
* rīkoties līdzjūtīgi un empātiski arī virtuālajā pasaulē;
* kritiski izvērtēt savu rīcību internetā no morālās izaugsmes perspektīvas;

**Lielie jautājumi:**

1. *Kā atšķiras komunikācija digitālajā vidē un klātienē?*
2. *Kā es varu vairot cilvēcīgumu digitālajā vidē?*
3. *Kā izmantot digitālo vidi, lai vairotu cilvēcīgumu pasaulē?*

***Ziņa skolēnam:***

* Uz digitālo vidi attiecas gan vispārīgas komunikācijas, gan īpaši principi.
* Viss pateiktais digitālajā vidē saglabājas ilgāk nekā izteikts vārds.
* Tas ir manos spēkos izmantot digitālo vidi, lai vairotu cilvēcīgumu pasaulē.

**Atslēgvārdi:** digitālā vide, draudzība, komunikācija, cilvēcīgums, līdzjūtība.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Cilvēka cieņa, ģimene | Cilvēcīgums, draudzība |
| Tikumi | Laipnība, līdzcietība, atbildība | Draudzīgums, kritiska spriestspēja, cieņa, līdzjūtība, empātija |

**Mācību materiāli:**

* *PowerPoint* prezentācija.
* 1. materiāls. Darba lapa par tikumiem.

Mācību aktivitātes

[Nodarbības pavediens. Ierosme: Tiešsaistes komunikācija; 1. aktivitāte: Digitālā līdzjūtība; 2. aktivitāte: Sociālo tīklu tikumi; Refleksija: Kā man uzlabot savas attiecības digitālajā vidē?]

Ierosme. Tiešsaistes komunikācija. (ieteicamais laiks 8 min.)

**[2. slaids]** Jautājumi klasei:

1. Vai jūs ikdienā vairāk laika pavadāt, komunicējot klātienē vai tiešsaistē? (Varianti īstenošanai: A: skolēni ceļ rokas par vienu vai otru variantu; B: skolēni atbild uz jautājumu virtuāli (piemēram, Mentimeter, Google Form)

2. Kādas komunikācijas aplikācijas/sociālos tīklus jūs izmantojat visbiežāk? (Skolēni var apskatīties savu ekrānlaiku telefonā, lai to uzzinātu)

**[3. slaids]** 3. Kādi ir plusi un mīnusi komunikācijai tiešsaistē, ja salīdzina ar komunikāciju klātienē? (Varianti īstenošanai: A: Skolēni sauc plusus un mīnusus, un skolotājs tos pieraksta uz tāfeles vai arī B: skolēni tos raksta kādā virtuālā platformā (piemēram, Mentimeter vai Google Form) tā, lai visi to redzētu uz projektora.)

Ar nākamo klikšķi parādās ekrānā daži plusu un mīnusu piemēri:

|  |  |
| --- | --- |
| + | - |
| Var sazināties jebkurā laikā | Cilvēki vienmēr ir blakus, grūtāk pabūt vienam, ja telefonā nāk ziņas, paziņojumi |
| Var iepazīties ar cilvēkiem ar līdzīgām interesēm, kurus klātienē varbūt nekad nesatiktu | Nevar zināt, vai cilvēks otrā pusē ir īsts, godīgs (vai tiešām ir tas, par ko uzdodas, vai izskatās tā) |
| Var sazināties ar cilvēkiem, kuri dzīvo tālu | Nevar apskauties vai citādi pieskarties |
| Iespējama mazāka sociālā trauksme (īpaši sarakstoties) | Sarakstoties nevar dzirdēt cilvēka balss toni vai redzēt ķermeņa valodu – lielāks risks pārprast, aizvainot |
| Var jebkurā mirklī uzreiz pārtraukt komunikāciju (*ghosting*, nobloķēšana) | Komunikācija var jebkurā brīdī pārtrūkt bez paskaidrojumiem (*ghosting*, nobloķēšana) |
| ... | ... |

1. aktivitāte. Digitālā līdzjūtība. (ieteicamais laiks 7 min.)

**[4. slaids]** Izlasiet ekrānā šo fragmentu no intervijas ar Hārvardas universitātes laimes pētnieku Talu Benšaharu:

“Smadzenēs ir zona, mūsu «līdzjūtības centrs». Tas kļūst mazāk aktīvs. ... [To liecina] arīaptaujas un cilvēku uzvedības vērojumi. Šī ir ļoti satraucoša tendence. Kāpēc tā notiek? Manuprāt, tāpēc ka mums nav vairs tik daudz tiešu kontaktu ar cilvēkiem kā agrāk. **Tūkstotis draugu *Facebook* nevar aizvietot vienu īstu labāko draugu**. Līdzjūtība attīstās, kad cilvēki kopā spēlējas vai strīdas un pēc tam izlīgst. Mēs tagad vairāk laika pavadām pie ekrāniem, vienatnē, un tas nāk par ļaunu.

Tātad, ja gribam attīstīt cilvēka raksturu, ir jāpanāk, ka viņam ir vairāk saskarsmes ar citiem cilvēkiem. Lai rodas domstarpības un viņi iemācās atrast kompromisus. Lai veidojas pieredze ar īstajām jūtām, nevis virtuālajām.”

/Žurnāls “Ir”, 4. -10.aprīlis, 2013/

**[5. slaids]** Jautājumi klases diskusijai: Skolotājs var vienkārši klasei uzdot jautājumus, var izmantot metodi think-pair-share (skolēni domā individuāli, tad pārrunā ar blakussēdētāju, un tad stāsta visai klasei) vai sadalīt skolēnus grupās.

* Kā jūs to saprotat – kāpēc Tāls Benšahars uzskata, ka digitālā komunikācija traucē attīstīties līdzjūtībai?
* Kā tu pats/pati parasti izrādītu līdzjūtību realitātē un kā – digitālajā vidē? Raksturo ar piemēriem. Vai tu esi vienlīdz līdzjūtīgs/-a digitālajā vidē un reālajā? Ja šķiet, ka nē, tad kurā vairāk un kāpēc?
* Cik lielā mērā jūs piekrītat pētnieka izteiktajai idejai, ka pastāv atšķirība starp īstām un virtuālām jūtām? Nosauciet vismaz divus argumentus vai situāciju piemērus, ka atbalsta šo ideju, un divus, kas to atspēko.

2. aktivitāte. Sociālo tīklu tikumi. (ieteicamais laiks līdz 20 min.)

**[6. slaids]** Noskatieties video “Insta Life or Insta Lie?” (3,5 min.) Video parādīts, kā jaunieši sociālajā tīklā Instagram tēlo, ka dzīvo skaistāku dzīvi, nekā patiesībā.

<https://www.youtube.com/watch?v=f8evqoEbSDQ>

Pēc video noskatīšanās, skolēni saņem tikumu sarakstu (darba lapa - 1. materiāls), lai analizētu, kā katrs no tikumiem parādās vai neparādās filmiņas jauniešu uzvedībā. Ja neparādās vai varētu parādīties labāk, kas jauniešiem būtu jādara, lai īstenotu tikumu? (Skolēniem var iedot piekļuvi video mobilajos telefonos, lai viņi varētu iet cauri šiem video) Ja jums šķiet, ka kāds no tikumiem vispār neattiecas uz video, tad izdomājiet piemēru, kā šis tikums varētu parādīties digitālajā vidē.

* atbildība – griba un spēja paredzēt savas izvēles un rīcības sekas un rīkoties, respektējot cita cilvēka cieņu un brīvību;
* centība – čaklums, uzcītība, rūpība un griba jebkuru darbu veikt pēc iespējas mērķtiecīgāk, kvalitatīvāk un produktīvāk;
* drosme – izlēmība, baiļu pārvarēšana, rakstura stingrība, situācijas novērtēšana un cieņpilna rīcība, uzņēmība, centieni pēc taisnīgā un labā;
* godīgums – uzticamība, patiesums, vārdu un darbu saskaņa;
* gudrība – māka izmantot zināšanas labā veicināšanai savā un sabiedrības dzīvē;
* laipnība – vēlība, atsaucība pret citiem, pieklājība;
* līdzcietība – attīstīta empātija, vēlme iejusties otra pārdzīvojumos un aktīvs atbalsts;
* mērenība – rīcības un uzskatu līdzsvarotība, spēja nošķirt saprātīgas vēlmes no nesaprātīgām un atteikties no nevajadzīgā, atturēšanās no tā, kas traucē personas attīstību;
* savaldība – uzvedības un emociju izpausmju kontrole un vadība, respektējot savu un citu cilvēku brīvību, kā arī cienot sevi un citus;
* solidaritāte – savstarpējs atbalsts un rīcības saskaņotība, rūpes par savu, citu un kopīgu labumu, demokrātisks dialogs ar citiem;
* taisnīgums – godprātīga lemšana, cilvēktiesību un citu saprātīgu interešu un morāles normu ievērošana;
* tolerance – iecietība, vēlme izprast atšķirīgo (piemēram, cilvēka ārējo izskatu, veselības stāvokli, uzvedību, viedokli, ticību, paražas).

Refleksija. Kā man uzlabot savas attiecības digitālajā vidē? (ieteicamais laiks 5 min.)

**[7. slaids]** Izdomā trīs veidus, kā tu gribētu uzlabot savas attiecības digitālajā vidē! Tas var attiekties uz to, kā tu komunicē ar cilvēkiem sociālajos tīklos, tas var nozīmēt mēģināt vairāk praktizēt kādu no tikumiem vai izmēģināt kādu jaunu aktivitāti, kas palīdz stiprināt draudzību vai ģimenes attiecības tiešsaistē (sk. saiti apakšā). Skolēni piefiksē savas domas savā burtnīcā, vai dalās ar tām klasē un tās tiek fiksētas kopīgā tāfelē.

Ja skolēniem grūti izdomāt konkrētus veidus, var viņiem piedāvāt idejas nākamajā slaidā, un lūgt viņiem izvēlēties trīs no tiem un konkretizēt – kā to likt lietā tuvākajā laikā (izveidot rīcības plānu).

**[8. slaids]***Materiāls iedvesmai:*

Internets var stiprināt attiecības starp draugiem vai ģimenes locekļiem, kas ir tālu. Izpēti šos veidus, kā palikt kontaktā (materiāls no <https://www.westernunion.com/blog/en/stay-connected-with-family-and-friends-around-the-world/>):

1. Sanāciet kopā virtuālajā laimes stundā; 2. Sāc attālinātā grāmatu kluba darbību; 3. Sarīko virtuālu spēļu vakaru; 4. Kopā virtuāli apceļojiet pasauli; 5. Atzīmē īpašus notikumus ar videoklipu; 6. Pārej uz veco laiku, sūtot vēstules pa pastu; 7. Kopā skatieties savus iecienītākos seriālus; 8. Kopīgojiet receptes un gatavojiet kopā; 9. Ēdiet maltīti kopā tiešsaistē; 10. Apmeklējiet koncertu, atrodoties savās mājās; 11. Izveidojiet kopīgu atskaņošanas sarakstu; 12. Kopā apmeklējiet muzejus visā pasaulē; 13. Piezvani draugam; 14. Uzsāciet savu spēli; 15. Izmantojiet ziņojumapmaiņas lietotnes; 16. Piedalies tiešsaistes treniņu nodarbībā; 17. Kopā iemācīties kaut ko jaunu; 18. Izveidojiet cita veida telpu starp jums; 19. Dalieties smieklos; 20. Nosūtiet naudu, lai izrādītu savu atbalstu.

Komentāri no kolēģiem

Šeit noderētu pieredzes stāsti no sabiedrībā zināmiem cilvēkiem, vai arī pašu skolēnu pieredzes stāsti

Citi materiāli

Komentāri no kolēģiem

Nodarbība ir gana daudzveidīga un skolēnam interesanta. Patīk tas, ka ir gan video materiāls, gan lasām fragments, ir pietiekami daudz informācijas tieši skolotājam kā veiksmīgi un plaši vadīt stundu. Izskatās ļoti veiksmīga un interesanta stunda.